秋雨嘆
作者：陸游
朝代：宋

paragraphs: 淙淙雨聲瀉高秋，稻粱浸瀾雨不休。
志士仁人萬行泪，孤臣孽子無窮憂。
一身窮困未暇恤，如此無事理有不。
聖言古訓舉不驗，簡編可用汗馬牛。
嗚呼有粟吾得食，夜睡何時得安席。
我生猶及宣和年，建炎以來身所歷。
高皇一言感天地，盜賊千群掃無迹。
疽囊雖慘固可醫，誰爲聖代施鍼石。